**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 27.02.2021, ora 08:00 – 28.02.2021, ora 08:00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 28.02.2021, ora 07:00**

**RÂURI**

**Debitele au fost, în general, staționare**, exceptând râurile din bazinele hidrografice: Vișeu, Iza, Tur, Someș, Suceava, Moldova, Bistrița, Trotuş, Putna, Rm. Sărat, cursul Siretului, bazinele superioare şi mijlocii ale Mureşului şi Oltului, bazinele superioare ale Vedei, Argeşului, Ialomiței, Buzăului, Prutului şi pe afluenții acestuia din bazinul superior, unde au fost în creştere datorită precipitațiilor căzute în interval, cedării apei din stratul de zăpadă şi propagării.

Pe cursul inferior al Mureşului debitele au fost în uşoară scădere.

Formaţiunile de gheaţă (gheaţă la maluri, năboi, pod de gheață) prezente pe râul Răstolița, în bazinele superioare ale râurilor: Moldova, Bistriţa, Tazlău, Jijia, izolat pe unele râuri din bazinele superioare ale Oltului şi Lotrului şi pe unii afluenți din bazinul superior al Prutului, au fost în diminuare, restrângere şi eliminare.

Debitele se situează la valori în jurul și peste mediile multianuale lunare, exceptând râurile din bazinele hidrografice: Barcău, Crişuri, Târnave, Bega, Bistra, Cerna, Vedea, Jiu mijlociu şi inferior, Olt inferior, Argeş mijlociu şi inferior, cursul mijlociu al Mureșului şi cursul mijlociu și inferior al Jijiei, unde sunt cuprinse între 30-90% din normalele lunare și râurile din bazinele hidrografice: Bega Veche, Rm. Sărat şi Bârlad, unde au valori sub 30% din acestea.

Nivelurile pe râuri la stațiile hidrometrice se situează sub **COTELE DE ATENȚIE**.

**Debitele vor fi în creştere** datorită precipitațiilor prognozate, cedării apei din stratul de zăpadă şi propagării, exceptând râurile din bazinele hidrografice: Crasna, Barcău, Crişuri, Bega, Timiş, Bârzava, Moravița, Caraş, Nera, Cerna, Jiu, Bârlad, bazinele inferioare ale Oltului, Vedei, Argeşului, Ialomiței, Prutului şi pe râurile din Dobrogea, unde vor fi relativ staționare.

Pe cursul inferior al Mureşului debitele vor fi în uşoară scădere.

Sunt posibile creşteri de niveluri şi debite şi pe alte râuri din zona montană din nordul şi centrul țării, datorită precipitațiilor prognozate, cedării apei din statul de zăpadă şi propagării.

Formațiunile de gheață (gheaţă la maluri, năboi, pod de gheaţă) existente, vor fi în restrângere, diminuare şi eliminare.

Nivelurile pe râuri la stațiile hidrometrice se vor situa sub **COTELE DE ATENȚIE**.

**DUNĂRE**

**Debitul la intrarea în ţară (secţiunea Baziaş) în intervalul 27.02.2021 – 28.02.2021 a fost în scădere, având valoarea de 7200 m3/s**, peste media multianuală a lunii februarie (5300 m3/s).

Pe tot sectorul aval de Porţile de Fier debitele au fost în scădere.

**Debitul la intrarea în ţară (secţiunea Baziaş) va fi în scădere (7000 m3/s).**

Pe tot sectorul, aval de Porţile de Fier, debitele vor fi în scădere.

**Se situează în faza I de apărare următoarele sectoare de dig:**

-Măcin-Iglița-Carcaliu, Peceneaga-Turcoaia, Ostrov-Peceneaga, Gârliciu-Dăeni, Ciulineț-Isaccea, Smârdan-23 August I şi II, 23 August-Grindu, Grindu-Canton km. 30, Crişan, Gorgova, Letea, Pardina (din administrarea S.G.A. Tulcea), Măcin, Smârdan, Chilia Veche (din administrarea consiliilor locale) – **jud Tulcea;**

-Ciobanu-Gârliciu (km 19+150, km 21+950, km 25+450) (din administrarea S.G.A. Constanța) **– jud. Constanța.**

**Se situează în faza a II-a de apărare următoarele sectoare de dig:**

-T. Vladimirescu, Canton km. 30-Ciulineț, R3, R4 (din administrarea S.G.A. Tulcea); Nufăru-Victoria (din administrarea consiliilor locale), dig Şosea Măcin-Smârdan (administrare privată) - **jud. Tulcea.**

**2.** **Situaţia meteorologică în intervalul 27.02.2021, ora 08:00 –28.02.2021, ora 06:00**

**ÎN ŢARĂ**

În majoritatea zonelor ţării, dar cu precădere în nord-est, vremea s-a răcit accentuat, totuşi valorile termice s-au situat în general peste normele perioadei. În regiunile sudice, vremea a fost în continuare deosebit de caldă, în special în Oltenia şi vestul Munteniei, unde temperaturile la amiază au fost cu 10...15 grade mai ridicate decât cele specifice la sfârşitul lunii februarie. Astfel, temperaturile maxime s-au încadrat între 3 grade la Topliţa şi Joseni şi 22 de grade la

Târgu Jiu, Râmnicu Vâlcea, Drăgăşani, Craiova, Slatina şi Bechet. Cerul a fost mai mult noros în nord, centru și nord-est, iar în rest a fost variabil, cu înnorări temporar accentuate începând din a doua parte a zilei; a plouat slab local în Maramureş, Moldova şi local în Transilvania, apoi şi în regiunile sud-estice, unde au fost mai ales averse. În Muntenia local s-au semnalat şi descărcări electrice şi izolat au fost căderi de grindină, confirmate (din surse externe) cele din judeţul Ilfov şi zona capitalei. Noaptea, cerul a prezentat înnorări în regiunile din jumătatea estică a teritoriului, unde pe arii restrânse a mai plouat slab. La munte au fost mai ales ninsori, dar temporar şi averse de ploaie, lapoviţă sau măzăriche. Vântul a suflat în general moderat, cu intensificări, în general cu viteze de 45...55 km/h, în majoritatea regiunilor şi peste 60...65 km/h local în Muntenia, sudul Olteniei, pe litoral şi în baznul vestic al Mării Negre; în zona montană, la altitudini mari, rafalele au depășit 70...90 km/h și zăpada a fost viscolită și spulberată. La începutul zilei, s-a semnalat ceaţă pe arii restrânse în vest şi în centru. La ora 06.00, valorile termice erau cuprinse între -5 grade la Apa Neagră și 7 grade la Târgu Jiu.

***Observaţie:*** *de ieri dimineață de la ora 06.00, au fost în vigoare 9 atenționări cod galben pentru fenomene meteorologice periculoase imediate, 2 emise de SRPV Craiova, 2 de SRPV Constanţa, 2 la CNPM Bucureşti pentru Muntenia, 1 de SRPV Cluj-Napoca, 1 la SRPV Bacău, 1 la SRPV Timişoara.*

**LA BUCUREŞTI**

Deși valorile termice au marcat o scădere față de ziua precedentă, vremea s-a menținut deosebit de caldă pentru sfârşitul lunii februarie, cu o maximă a temperaturii aerului de 16 grade la toate staţiile meteo (cu 8...10 grade peste cea climatologic specifică datei). Cerul a fost senin pe timpul zilei, apoi înnorările s-au accentuat. În orele serii au fost averse de ploaie, descărcări electrice, iar în unele cartiere și căderi de grindină (confirmate din surse externe); la începutul nopţii temporar a mai plouat slab. Vântul a suflat moderat, cu intensificări în a doua parte a zilei, cu rafale de 45...55 km/h. La ora 06.00 se înregistrau 4 grade la toate stațiile meteo.

**3. Prognoza meteorologică în intervalul 28.02.2021, ora 08:00 –01.03.2021, ora 08:00**

**ÎN ŢARĂ**

Vremea se va răci și în regiunile sudice. Pe parcursul zilei cerul va avea înnorări temporare și, izolat, vor fi precipitații mai ales sub formă de ploaie și lapoviță în jumătatea de est a teritoriului și predominant ninsoare la munte. Noaptea înnorările se vor accentuat treptat și, temporar, vor fi ninsori în zona montană, predominant lapoviță și ninsoare în Moldova, Maramureș și Transilvania, mai ales lapoviță și ploaie în Dobrogea, local în Muntenia și pe suprafețe mai restrânse în Crișana. Izolat, îndeosebi în sud-est, se va depune polei. Vântul va sufla slab și moderat cu intensificări la munte, viteze mai mari înregistrându-se în zona înaltă a Carpaților Meridionali și de Curbură, unde se vor depăși la rafală 80...90 km/h, iar zăpada va fi spulberată și ninsoarea temporar viscolită. Intensificări ale vântului vor fi și în zonele mai joase de relief, dar la viteze mai mici, în general de 45...55 km/h - ziua în est, sud-est și pe arii restrânse în rest, iar noaptea în nord-est. Temperaturile maxime se vor încadra între 3 grade în nordul Moldovei şi 13 grade în vestul Olteniei, iar minimele vor fi cuprinse între -5 și 2 grade.

**LA BUCUREŞTI**

Deși valorile termice vor continua să scadă, vremea va rămâne ușor mai caldă decât în mod normal la această dată. Astfel, temperatura maximă va fi de 10...12 grade, iar cea minimă de -3...-1 grad. Cerul va fi variabil ziua, când numai trecător vor fi posibile ploi slabe, dar va deveni mai mult noros noaptea, iar spre sfârșitul intervalului vor fi condiții pentru precipitații slabe, predominant sub formă de ploaie și, trecător, polei. Vântul va sufla slab și moderat.

**4. Buletin nivometeorologic pentru perioada 27.02.2021, ora 20.00 – 01.03.2021, ora 20.00**

**Munţii Făgăraş:** **RISC 2 - MODERAT**

În următoarele două zile, la peste 1500 m temperaturile vor fi negative, inclusiv cele diurne, ceea ce va duce la înghețarea și la creșterea stabilității vechiul strat umezit, tasat și compactat. La suprafață se va depune un strat de zăpadă proaspătă, ce poate depăși pe alocuri 10 cm. La peste 1800 m, la supraîncărcări mari se mai pot declanșa avalanșe de dimensiuni mici sau izolat medii în zonele adăpostite. În apropierea crestelor, plăcile mai vechi de vânt încă se mai pot rupe, dacă sunt supuse unor sarcini suplimentare. La altitudini mai mici de 1800 de metri, stratul are dimensiuni mai reduse și temporar va mai ninge, în general slab. În etajul altitudinal 1500-1800 m, pe pantele suficient de înclinate, există riscul declanșării unor avalanșe de mici dimensiuni și cu totul izolat medii, la supraîncărcări mari, în zonele cu depozite consistente.

**Munţii Bucegi:** **RISC 2 - MODERAT**

Răcirea se va accentua, iar temperaturile vor fi exclusiv negative la peste 1500 m în următoarele zile, ceea ce va ajuta la stabilizarea vechiului strat umezit, tasat și compactat. Temporar va ninge, iar la suprafață se va depune un strat nou de zăpadă proaspătă, ce poate atinge pe alocuri 10 cm. La peste 1800 m, la supraîncărcări mari se mai pot declanșa avalanșe de dimensiuni mici sau izolat medii în zonele adăpostite. În apropierea crestelor, plăcile mai vechi de vânt încă se mai pot rupe, dacă sunt supuse unor sarcini suplimentare. La altitudini mai mici de 1800 de metri, stratul are dimensiuni mai reduse și temporar va mai ninge, în general slab. Îndeosebi în zona 1500-1800 m, pe pantele mai înclinate, se mai pot declanșa avalanșe de dimensiuni mici și izolat medii în zonele cu depozite mai consistente.

**Munţii Rodnei:** **RISC 2 - MODERAT**

Temperaturile exclusiv negative care sunt așteptate în următoarele zile vor duce la stabilizarea vechiului strat de zăpadă, umezit, tasat și compactat. Stratul subțire de zăpadă proaspătă depusă în ultimele ore va crește ușor în noaptea de duminică spre luni. La altitudini de peste 1500 m, la supraîncărcări mari, se pot declanșa avalanșe de dimensiuni mici și izolat chiar medii, în zonele cu depozite de zăpadă mai însemnate. Riscul este mai prezent la altitudini de peste 1800 m. La altitudini mai mici de 1500 de metri stratul de zăpadă are dimensiuni reduse.

**Munţii Parâng-Şureanu:** **RISC 2 - MODERAT**

Temperaturile predominant negative din următoarele două zile, de la peste 1500 m, vor ajuta la stabilizarea stratului deja umezit, tasat și compactat. Temporar se vor semnala ninsori slabe, iar la suprafață se va depune un strat subțire de zăpadă proaspătă. La supraîncărcări mari se mai pot genera avalanșe de dimensiuni mici sau izolat medii în zonele adăpostite. În apropierea crestelor, plăcile mai vechi de vânt se pot rupe încă, dacă sunt supuse unor sarcini suplimentare. La altitudini mai mici de 1800 de metri, stratul are dimensiuni mai reduse și temporar va mai ninge. Îndeosebi în zona 1500-1800 m, pe pantele mai înclinate, se mai pot declanșa avalanșe de dimensiuni mici și izolat medii în zonele cu depozite mai consistente.

**Munţii Ţarcu-Godeanu:** **RISC 2 - MODERAT**

Stratul de zăpadă este umezit, tasat și compactat. Temperaturile predominant negative de la altitudini mai mari de 1500 m, vor determinarea înghețarea vechiului strat și vor crește stabilitatea acestuia. Pe creste se mențin cornișele, iar pe versanții înalți plăcile mai vechi de vânt care încă se mai pot fisura la supraîncărcări mari. În zonele cu depozite însemnate de zăpadă, încă există un risc de declanșare de avalanșe de dimensiuni mici și cu totul izolat medii. La altitudini mai mici de 1800 de metri, stratul de zăpadă are dimensiuni mai reduse și trecător va ninge slab. Pe pantele înclinate, la supraîncărcări mari, se pot declanșa avalanșe de dimensiuni mici și izolat medii în zonele cu depozite însemnate din zona 1500-1800 m.

**Munţii Călimani-Bistriţei-Ceahlău:** **RISC 2 - MODERAT**

Temperaturile negative, de la peste 1500 m, vor duce la înghețarea și stabilizarea vechiului strat de zăpadă, umezit, tasat și compactat. Stratul proaspăt de zăpadă depus în ultimele ore va mai crește în noaptea de duminică spre luni și în cursul zilei de luni. La altitudini de peste 1500 m, la supraîncărcări mari, se pot declanșa avalanșe de dimensiuni mici și izolat chiar medii, în zonele cu depozite de zăpadă mai însemnate. Riscul este mai prezent la altitudini de peste 1800 m, îndeosebi în masivul Călimani unde stratul este mai consistent. În masivele Bistriței și Ceahlău stratul este mai redus, iar riscul este ușor crescut doar pe versanții cu depozite mai importante de zăpadă. La altitudini mai mici de 1500 de metri stratul de zăpadă are dimensiuni reduse.

**Munţii Vlădeasa-Muntele Mare:** **RISC 1 - REDUS**

Stratul de zăpadă are dimensiuni reduse, este umezit și bine compactat. Răcirea vremii va crește stabilitatea stratului. La supraîncărcări mari, cu totul izolat se pot declanșa avalanșe de dimensiuni mici, pe văile și pantele adăpostite, cu depuneri mai consistente.

**Evoluția vremii în ultimele 24 de ore:**

Vremea s-a răcit. Cerul s-a înnorat în cursul dimineții în nordul Carpaților Orientali, iar în cursul zilei și în restul masivelor. Pe arii relativ extinse în Carpații Orientali și local în Meridionali, s-au semnalat precipitații mixte la altitudini joase și ninsori în zonele înalte. În Carpații Orientali, ninsorile au coborât și la altitudini joase odată cu pătrunderea masei reci de aer. Vântul s-a intensificat în cursul dimineții începând din nord, iar rafalele au atins 50-70 km/h în zonele înalte la orele prânzului. Local s-a semnalat ceață în ultimele ore, asociată și cu depuneri de chiciură pe crestele din Orientali. Stratul de zăpadă a scăzut în Meridionali și în sudul Orientalilor, cu până la 7 cm și a crescut în nordul Orientalilor, cu până la 5 cm.

**Grosimea stratului de zăpadă în 27.02.2021, ora 14.00:**

**Carpaţii Meridionali:** 200 cm la Bâlea-Lac, 125 cm Vf. Țarcu, 120 cm la Vf. Omu, 47 cm la Sinaia, 33 cm la Parâng, 31 cm la Cuntu, 24 cm la Păltiniș, 6 cm la Predeal și 2 cm la Fundata;

**Carpaţii Orientali:** 116 cm la Vf. Călimani, 78 cm la Lăcăuți, 56 cm la Ceahlău-Toaca, 43 cm la Vf. Iezer, 32 cm la Bucin și 23 cm la Penteleu;

**Carpaţii Occidentali:** 51 cm la Semenic, 23 cm la Stâna de Vale, 11 cm la Vf. Vlădeasa de 1800 m, 10 cm la Băișoara.

**Prognoza vremii în intervalul 27.02.2021, ora 20.00 – 01.03.2021, ora 20.00:**

Vremea va fi normală termic pentru această perioadă. Cerul va fi temporar noros. În această noapte, local în Carpații Orientali și Meridionali și trecător în rest, va ninge. Pe arii restrânse, cantitățile de apă pot depăși izolat 10 l/mp în sudul Orientalilor și pe rama nordică a celor Meridionali. În cursul zilei de mâine doar izolat va ninge slab. În cursul nopții de duminică spre luni și în cursul zilei de luni, va ninge pe arii relativ extinse în Carpații Orientali și Meridionali, și trecător în cei Occidentali. Vântul va prezenta intensificări din sector nordic și nord-vestic, cu intensificări de 50-60 km/h în întreaga arie montană, și de 70-90 km/h pe creste, viscolind ninsoarea. Temporar se va semnala ceață, asociată pe creste și cu depuneri de chiciură.

**Temperaturi prognozate în intervalul 27.02.2021, ora 20.00 - 28.02.2021, ora 20.00:**

**Peste 1800 m:** temperaturi minime: -14 la -8 gr.C; temperaturi maxime: -10 la -3 gr.C;

**Sub 1800 m:** temperaturi minime: -9 la -5 gr.C; temperaturi maxime: -5 la 2 gr.C.

**Temperaturi prognozate în intervalul 28.02.2021, ora 20.00 - 01.03.2021, ora 20.00:**

**Peste 1800 m:** temperaturi minime: -12 la -7 gr.C; temperaturi maxime: -11 la -6 gr.C;

**Sub 1800 m:** temperaturi minime: -9 la -5 gr.C; temperaturi maxime: -6 la 2 gr.C.

**Vânt la peste 2000 m:** din sector nordic și nord-vestic, cu viteze temporare de 80-90 km/h.

**Izoterma de 0 grade:** 800 - 1000 m în Carpații Meridionali și Occidentali, 500-800 m în Orientali.

1. ***CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

Nu au fost semnalate evenimente deosebite.

**2.3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

Nu au fost semnalate evenimente deosebite.

1. **În domeniul solului şi vegetaţiei**

Nu au fost semnalate evenimente deosebite.

1. **În domeniul supravegherii radioactivităţii mediului**

Nu au fost semnalate evenimente deosebite.

1. **În municipiul Bucureşti**

Nu au fost semnalate evenimente deosebite.

**DIRECȚIA DE COMUNICARE, TRANSPARENȚĂ ȘI IT**